En la sessió del dia 24 d'octubre de 1932 (un mes i escaig després que les Corts Constituents aprovessin l'Estatut d'autonomia de Catalunya), el Consell Executiu de la Generalitat acordà crear la Comissió Jurídica Assessora, dependent del Departament de Justícia i Dret, per "elaborar estudis dels projectes de llei que el Govern de la Generalitat li encomani, com els que per iniciativa pròpia estimi convenient preparar, evacuar els informes que el Govern sol·liciti sobre qüestions d'ordre especial i concret i formular l'avantprojecte de la Llei civil catalana".
La Comissió fou integrada pels membres que aleshores pertanyien a la Comissió de l'Apèndix del Dret Civil Català, creada pel Reial decret de 24 d'abril de 1899, i altres lletrats escollits lliurement pel Govern fins a un total de vint-i-un membres.
En formaren part persones il·lustres: Joan Maluquer i Viladot, Ramon d'Abadal i Calderó, Amadeu Hurtado i Miró, Oriol Anguera de Sojo, Antoni Par i Tusquets, Josep Roig i Bergadà, Santiago Gubern i Fàbregas, Eugeni Cuello i Calon, Josep Xirau i Palau, Francesc Maspons i Anglasell, Joan Martí i Miralles, Josep M. Pi i Sunyer, Manuel Raventós i Bordoy, Pere Mias i Codina, Pau Font de Rubinat, Lluís Emperador i Félez, Antoni M. Borrell i Soler, Ramon M. Roca i Sastre, Pompeu Quintana i Serra, Ramon Coll i Rodés i Enric Febrer i Prades.
Aquesta Comissió elaborà la major part dels projectes de llei que aprovà el Parlament de la Generalitat republicana, i actuà com una mena de comissió catalana de codificació.
Inicialment, el Govern li ordenà que constituís una secció amb l'encàrrec d'elaborar els avantprojectes de la Constitució interna de Catalunya (coneguda oficialment com l'"Estatut interior"), de la Llei municipal, de la Llei del Tribunal de Cassació i de la Llei electoral.
Aquests avantprojectes foren la base de les lleis corresponents aprovades pel Parlament els anys 1933 i 1934, llevat el de la llei electoral, que mai no arribà a ser debatut pel Parlament.
En la sessió del 28 del novembre de 1932, el Govern de Catalunya encarregà a la Comissió que estudiés "el problema agrari a Catalunya des del punt de mira legal, i formular, amb caràcter d'urgència, un projecte de llei que reguli els contractes d'arrendament, masoveria, parceria, rabassa morta i altres relatius a finques rústiques, servant les peculiaritats del dret català".
En compliment d'aquest encàrrec, la Comissió redactà l'avantprojecte de la coneguda Llei de contractes de conreu (es pot consultar en aquest mateix web una ressenya sobre el paper de la Comissió del període republicà en els fets del 6 d'octubre de 1934 i la seva relació amb la llei de contractes de conreu).
Altres avantprojectes formulats per la Comissió foren el de majoria d'edat, el de la capacitat de la dona casada i el de la procuradoria de Catalunya; tots ells convertits en lleis entre els anys 1933 i 1936.
Quedaren en canvi encallats en el procés legislatiu el de l'autoritat paterna, el de la tutela i curatela i la regulació del Tribunal Contenciós Administratiu de Catalunya.
A més, informà, a petició del Govern de la Generalitat, sobre molts projectes de disposicions reglamentàries i evacuà diverses consultes.
Els Avantprojectes 1933 i els Avantprojectes 1934 es van reeditar i publicar en el web de la Comissió, en ocasió de la commemoració dels seus 75 anys.
I, coincidint amb els seus 85 anys, els documents del període republicà de la Comissió es troben publicats al web de l'Arxiu Nacional de Catalunya, on van ser transferits per tal de donar compliment a la Llei 10/2001, que estableix que aquest organisme té, entre d'altres, la funció de rebre la documentació històrica de les entitats que depenen de la Generalitat de Catalunya, preservar-la i tenir-la a disposició de l'Administració i dels ciutadans.
L'Arxiu Nacional de Catalunya ha publicat una anàlisi sobre la documentació dels anys 1932 a 1936 cedida per la Comissió.
Sessió del Govern de 24 d'octubre de 1932.
Creació i nomenament de membres de la Comissió Jurídica Assessora
Anàlisi sobre la documentació de la Comissió dels anys 1932 a 1936 cedida a l'Arxiu Nacional de Catalunya.
Conferència de Joan Maluquer i Viladot, pronunciada el 22 de maig de 1933, presentada dins la recopilació de "Conferències sobre l'Estatut de Catalunya", publicades per l'Acadèmia de Jurisprudència i Legislació de Catalunya (Barcelona, 1933)